賈常侍林亭燕集
作者：韋應物
朝代：唐

paragraphs: 高賢侍天陛，跡顯心獨幽。
朱軒騖關右，池館在東周。
繚繞接都城，氤氳望嵩丘。
羣公盡詞客，方駕永日遊。
朝旦氣候佳，逍遙寫煩憂。
綠林藹已布，華沼澹不流。
沒露摘幽草，涉煙翫輕舟。
圓荷既出水，廣廈可淹留。
放神遺所拘，觥罰屢見酬。
樂燕良未極，安知有沈浮。
醉罷各云散，何當復相求。